Ολοκληρώθηκε πρόσφατα από την VAN DIJK Management Consultants για λογαριασμό της Ευρωπαϊκής Επιτροπής έρευνα για την τιμολόγηση των υπηρεσιών παροχής διαδικτύου στην ευρωπαϊκή κοινότητα. Η έρευνα φέρει την ονομασία Broadband Internet Access Cost (BIAC) 2013 και βασίζεται στις τιμές που προσέφεραν οι ISPs (Internet Service Providers) κατά την περίοδο 1-15 Φεβρουαρίου 2013.

Η Κύπρος αποτελεί τη μοναδική χώρα από τις χώρες που εξετάστηκαν, που προσφέρει, σε ορισμένες περιπτώσεις, πακέτα Triple Play (διαδίκτυο, τηλεφωνία, τηλεόραση) σε τιμή χαμηλότερη από αυτή των Double Play (τηλεφωνία και τηλεόραση). Παρ’ όλα αυτά κατατάσσεται ανάμεσα στις χώρες με την υψηλότερη τιμολόγηση για την παροχή σύνδεσης στο διαδίκτυο. Cyta και Cablenet δίδουν τις δικές τους εξηγήσεις για τα αποτελέσματα της έρευνας.

Για την διεκπεραίωση της έρευνας, η VAN DIJK έλαβε υπόψη όλα τα προσφερόμενα πακέτα από τους ISPs της εκάστοτε χώρας. Τα αποτελέσματα για την κυπριακή αγορά ενδεχομένως να οφείλονται στη μεγάλη παρουσία πακέτων double play και triple play από όλους τους ISPs και την περιορισμένη διάθεση standalone συνδρομής.

CYTA

Μεγάλο το κόστος των κυπριακών ISPs

«Το κόστος σύνδεσης με τους κόμβους του διαδικτύου που επωμίζονται οι κυπριακοί ISPs είναι υψηλότερο σε σύγκριση με αυτό των χωρών της υπόλοιπης Ευρώπης. Αυτό οφείλεται κυρίως στην απομακρυσμένη θέση του νησιού. Επιπρόσθετα, το κόστος της αγοράς του εξοπλισμού είναι υψηλότερο για τους κύπριους ISPs ενώ η μικρή αγορά της Κύπρου δεν επιτρέπει στις εταιρείες την εκμετάλλευση των οικονομιών κλίμακας», αναφέρει ο Προϊστάμενος Εταιρικής Στρατηγικής και Εκπρόσωπος Τύπου της CYTA, κ. Λευτέρης Χρίστου.

Ασύμφορη η πληθυσμιακή κάλυψη

Το γεγονός ότι η CYTA παρέχει πληθυσμιακή κάλυψη που φτάνει σχεδόν το 100% καλύπτοντας έτσι απομακρυσμένες τοποθεσίες που κρίνονται ως οικονομικά ασύμφορες, συμβάλλει στην περαιτέρω αύξηση του κόστους της εταιρείας και ως εκ τούτου των τιμών της. «Διαβεβαιώνουμε τους πελάτες μας ότι οι προσπάθειές μας για μείωση των τιμών θα είναι συνεχείς», διαμηνύει ο εθνικός τηλεπικοινωνιακός πάροχος μέσω του εκπροσώπου του.

CABLENET

Διαφορά κόστους

Ο κ. Ανδρέας Μαυρίδης, IT & Operations Director της Cablenet, αναφέρει ότι αναμφίβολα υπάρχει διαφορά κόστους στην παροχή ευρυζωνικής πρόσβασης στην Κύπρο σε σχέση με την υπόλοιπη Ευρώπη. «Αυτό οφείλεται στη γεωγραφική θέση της Κύπρου και το υψηλό κόστος των υποβρυχίων καλωδίων που μας συνδέουν με την Ηπειρωτική Ευρώπη. Το κόστος ανά Mbps θα μειώνεται όμως σταθερά καθώς οι ταχύτητες αυξάνονται και έτσι η αξιοποίηση των καλωδίων αυτών θα βελτιώνεται».

Μη συγκρίσιμα τα πακέτα

Ο κ. Μαυρίδης τόνισε ότι η τελική ερμηνεία των αποτελεσμάτων της έρευνας απαιτεί ιδιαίτερη προσοχή καθώς η ποιότητα ευρυζωνικής σύνδεσης δεν είναι απαραίτητα συγκρίσιμη ανάμεσα στις τεχνολογίες που χρησιμοποιούν οι ISPs της κάθε χώρας.

«Στα αποτελέσματα φαίνονται απλά οι τιμές των πιο χαμηλών προσφορών σε κάθε χώρα, ανεξαρτήτως ποιότητας η τεχνολογίας. Όπως φαίνεται και από τα αποτελέσματα της έρευνας, οι καλωδιακές συνδέσεις που προσφέρει η Cablenet είναι αυτές που προσφέρουν την καλύτερη ποιότητα με ταχύτητες που προσεγγίζουν το 90% των υποσχόμενων ταχυτήτων, ενώ το DSL πετυχαίνει μόλις το 64%», αναφέρει.

Αναφερόμενος στη μεθοδολογία της έρευνας, ο κ. Μαυρίδης επισημαίνει πως έχει χρησιμοποιηθεί ως χαμηλότερη τιμή η τιμή του douple play πακέτου της εταιρείας των 20Mbps ενώ θα μπορούσε να χρησιμοποιηθεί αυτό των 12Mbps που αποτελούσε και το κατώτατο όριο της κατηγορίας. Επιπρόσθετα, το πακέτο περιλαμβάνει και συνδρομητική τηλεόραση, κάτι που δεν του επιτρέπει να είναι συγκρίσιμο με standalone συνδρομές.



Standalone συνδρομές

«Η απουσία αυτόνομων υπηρεσιών είναι κάτι που αξιολογείται από την Cablenet και ενδεχομένως να προσφερθεί στους πελάτες υπηρεσία αυτόνομης σύνδεσης στο διαδίκτυο χωρίς να απαιτείται η εγκατάσταση συνδρομητικής τηλεόρασης» σχολιάζει ο κ. Μαυρίδης αναφορικά με την απουσία standalone συνδρομών.

